**KAPOSVÁR MEGYEI JOGÚ VÁROS 1. változat**

**POLGÁRMESTERE**

## ELŐTERJESZTÉS

**a Kaposvári Tankerületi Központ által fenntartott intézmények átszervezésének véleményezéséről**

A Kaposvári Tankerületi Központ igazgatójának tájékoztatása alapján a fenntartásukban lévő intézmények közül a Kaposvári Táncsics Mihály Gimnázium (7400 Kaposvár, Bajcsy-Zsilinszky utca 17.) és a Kaposvári Zichy Mihály Iparművészeti Szakgimnázium és Kollégium (7400 Kaposvár, Szántó utca 11.) alapdokumentumát érintő átszervezésnek minősülő változtatásokkal kívánnak élni.

A nemzeti köznevelésről szóló 2011. évi CXC. törvény 83. § (4) bekezdése szerint, a fenntartó a köznevelési intézmény átszervezésével összefüggő döntése vagy véleményének kialakítása előtt beszerzi a vagyonkezelésben lévő ingatlan tulajdonos önkormányzatának véleményét.

A KLIK/139/875-1/2017 iktatószámú felterjesztése értelmében a Kaposvári Táncsics Mihály Gimnázium alapfeladata bővül a természettudományos labor, mint funkcionális egység feladatainak ellátásával.

Kaposvár Megyei Jogú Város Önkormányzata 2010. június 19-én, 297 028 145,- Ft elszámolható összköltségű pályázatot nyújtott be „A természettudományos oktatás módszertanának és eszközrendszerének megújítása a közoktatásban” című, TÁMOP-3.1.3-10/2 kódszámú pályázati felhívásra „A természettudományos oktatás módszertanának és eszközrendszerének megújítása Kaposváron” címmel. A természettudományos közoktatás komplex fejlesztését célzó, az Európai Unió támogatásával, az Európai Szociális Alap társfinanszírozásával megvalósuló projekt keretében megtörtént a Kaposvári Táncsics Mihály Gimnázium meglévő különálló épületének komplex átalakítására, és modern laboratóriumi eszközök beszerzésére is sor került.

Szakmai program keretében laboránsok és szaktanárok képzése, tananyagok kidolgozása laborgyakorlatok szervezése történt meg 11 kaposvári közoktatási intézmény bevonásával. A projekt eredményeképpen a gimnázium épületében létrejövő, 21. századi követelményeknek megfelelő, modern természettudományos laboratórium kialakítása és az a köré szerveződő széles körű, hálózatos együttműködésen alapuló szakmai program megvalósítása nagymértékben elősegíti a kaposvári tanulók természettudományos érdeklődésének és a tanárok szakmódszertani felkészülésének erősítését.

Működése közép - illetve hosszú távon hozzájárul a természettudományos képzéseket indító felsőoktatási intézményekbe sikeresen felvett tanulók számának, és így a versenyképes természettudományos szaktudással rendelkezők számának növeléséhez.

A programban résztvevő nevelési-oktatási intézményekből több mint 4000 fő diák jelenik meg a laborban évente.

A laboratórium ad otthont évek óta az emelt szintű kémia érettségi vizsgának, a megyei Irinyi döntőnek, valamint nyílt napok, tehetségnapok szervezése történik több természettudományos programhoz kapcsolódóan.

A KLIK/139/876-1/2017 iktatószámú felterjesztése alapján a Kaposvári Zichy Mihály Iparművészeti Szakgimnázium és Kollégium A festő szak indításának szándéka nem újszerű az intézményben. 2002-ig működött az iskolában a díszítő festő szak, amely elődként is tekinthető. Rippl-Rónai József és Vaszary János városában a festészeti tanulmányok lehetőségét eddig felső fokon a Kaposvári Egyetem képzési kínálatában lehetett megtalálni. A szakmai ráépülés szándéka miatt is szükségessé vált a festő képzés biztosítása a középfokon is.

Az iskolába jelentkező tanulók a grafikai- rajzi képzés mellett széles körben igénylik a festészeti tanulmányok folytatását is. A szak indításával a jelentkezők számának növekedése várható. Az iskolába felvételiző tanulók nagy számban érdeklődnek a festészeti szakmai képzés iránt.

Az újabb piacképes művészeti szakmai képzés bevezetésével a murális, falfestészeti, díszítő és címfestészeti, díszletfestési, táblakép-festészeti technikák a 21. században is teljes létjogosultságot élveznek, és megnövekedett igény van e területen a szakemberek képzésére. A tanulók ugyanazt a rajz, művészettörténet, térábrázolási rendszerek, szakmai elméleti és gyakorlati ismereteket sajátítják el, mint a hasonló ágazatba tartozó társaik. A képzett festő szakos tanulók továbbtanulása is biztosított a megyében; önálló vállalkozóként pedig a helyi közintézmények szakképzett munkatársaiként dolgozhatnak a későbbiekben.

A szakgimnázium a megyében egyedülállóként biztosítaná a festő művészeti szakma oktatását.

Jelentős középfokú bázisa lehet a festő képzés a felsőfokú művészeti tanulmányok folytatásának**.**

A képzés szakmai oldalról nem igényli külön tanárok felvételét, mert az iskolában tanító tanárok végzettsége teljes mértékben biztosítja a szak ellátásának igényeit. A szakmai ellátottságot a képző-és iparművészeti ágazatban tanító vizuális nevelő-tanári egyetemi oklevéllel rendelkező pedagógusok biztosítják.

A szak működtetése és fenntartása a korábbi eszköz és anyagigények viszonylatában biztosítható.

A festő szakmai műterem kialakítását a dolgozók segítségével és anyagköltség ráfordítással tervezik megoldani.

Kérem a Tisztelt Közgyűlést, hogy az előterjesztéshez kapcsolódó határozati javaslatokat fogadja el.

**Kaposvár, 2017. március 24.**

#

 Szita Károly

 polgármester

**HATÁROZATI JAVASLAT:**

Kaposvár Megyei Jogú Város Közgyűlése megtárgyalta a Kaposvári Tankerületi Központ által fenntartott intézmények átszervezésének véleményezéséről szóló előterjesztést és az alábbi határozatokat hozta:

1. A Közgyűlés támogatja a Kaposvári Tankerületi Központ KLIK/139/875-1/2017 iktatószámú felterjesztését, a Kaposvári Táncsics Mihály Gimnázium (7400 Kaposvár, Bajcsy-Zsilinszky utca 17.) alapfeladat bővülését a természettudományi labor, mint funkcionális egység feladatainak ellátásával.

Felelős: Szita Károly polgármester

Közreműködik: dr. Gróf Regina irodavezető

Határidő: 2017. április 28. (közlésre)

1. A Közgyűlés támogatja a Kaposvári Tankerületi Központ KLIK/139/876-1/2017 iktatószámú felterjesztését, hozzájárul a Kaposvári Zichy Mihály Iparművészeti Szakgimnázium és Kollégiumban (7400 Kaposvár, Szántó utca 11.) a festő szakmai műterem kialakításához és az intézmény alapfeladatának festő szakképesítéssel történő bővítéséhez.

Felelős: Szita Károly polgármester

Közreműködik: dr. Gróf Regina irodavezető

Határidő: 2017. április 28. (közlésre)